Gurbanguly Berdymukhamedov
Store norske leksikon,Historie,Verdens historie og samtidshistorie,Asia,Turkmenistans historie,Turkmenistans samtidshistorie
Gurbanguly Berdymukhamedov er en turkmensk politiker. Han var Turkmenistans president fra 2007 (fungerende fra 2006) til 2022.
Bakgrunn Berdymukhamedov ble født i en liten landsby kalt Babarap i Geok-tepe distriktet. I 1979 var han ferdig utdannet tannlege fra det turkmenske statsmedisinske institutt i Ashgabat. Frem til 1997 hadde han ulike jobber innenfor helsedepartementet, og var ansett som tidligere president Saparmurad Nijazovs nære medarbeider og livlege. Berdymukhamedov underviste også på universitet i Ashgabat, og ifølge offisielle turkmenske kilder har han en doktorgrad i medisinsk forskning. President I 1997 ble han utnevnt til helseminister, og i 2001 ble han valg til nestleder for Turkmenistans ministerråd. Da Nijazov døde i 2006 overtok Berdymukhamedov som midlertidig president. Han stilte deretter som presidentkandidat og ble i februar 2007 valgt til Turkmenistans andre president. Berdymukhamedov startet sin presidentperiode med en forsiktig kritikk av den egenrådige forgjengeren samtidig som han lanserte reformer innen utdannings- og helsevesenet. Noe av det første han gjorde som president var å gi 100 000 eldre turkmenere tilbake pensjonsrettighetene som Nijazov hadde fratatt dem året før. Berdymukhamedov gjorde også Turkmenistan mindre isolert enn tidligere. Turkmenere kunne nå bevege seg fritt innad i landet og flere fikk lov til å reise utenlands. Berdymukhamedov gav løfter om å tillate flere partier og kandidater i forkant av presidentvalget i 2012. Selv om mange hadde håpet på demokratiske reformer etter Nijazovs død, skjedde det få endringer. Berdymukhamedov sørget for å fjerne mange av sporene etter sin forgjengers personlighetskult, samtidig som han i stor grad erstattet den med sin egen. Menneskerettighetssituasjonen ble dessuten ikke særlig bedre. Selv om den turkmenske konstitusjonen garanterer for en rekke menneskerettigheter, ble disse i praksis ignorert. Berdymukhamedov gikk av som president i mars 2022, og sønnen Serdar Berdymukhamedov (født 1981) tok over. Les mer i Store norske leksikon Turkmenistans politiske system Turkmenistans historie